Kaapse metro kan oor ses jaar weens verstedeliking byna 500 000 nuwe inwoners bykry – Nuwe trend kan verdere armoede, werkloosheid, oorbevolking en spanning veroorsaak | DieKaap.com
Kaapstad kan oor ses jaar weens verstedeliking byna 500 000 nuwe inwoners bykry – Met migrasie-tendense wat wys dat mense wat stad toe trek nie noodwendig oor die toepaslike vaardighede beskik om werk te kry nie, kan dit verdere armoede, werkloosheid, oorbevolking en spanning veroorsaak.
Dít is van die werklikhede wat die Kaapstadse metroraad met veranderings aan sy nuwe geïntegreerde ontwikkelingsplan vir die metropoolgebied in ag neem.
Dié plan is Maandagoggend op ’n spesiale vergadering van die burgemeesterskomitee ingedien en moet Donderdag op die raadsvergadering bespreek en oorweeg word.
Volgens dié plan word verwag dat die aantal inwoners in Kaapstad van 2016 tot 2021 met 485 000 sal styg.
Die stede in Suid-Afrika wat die meeste deur verstedeliking geraak word, is Johannesburg en Kaapstad, lui ’n verslag wat deel van die ontwikkelingsplan is.
Met die vierde industriële revolusie wat die struktuur van die ekonomie verander, ook dié van Kaapstad, word al hoe meer gesteun op bedrywe waar spesifieke vaardighede nodig is om werk te kry.
Met die vervaardigingsbedryf in Kaapstad wat kleiner geword het, is daar ’n wanverhouding tussen die vaardighede wat van werkers verwag word en die vaardighede wat hulle het.
’n Waterskaarste, soos wat in die onlangse droogte ondervind is, is ’n verdere probleem met duisende meer mense wat na Kaapstad trek.
Die ontwikkelingsplan van die Kaapstadse metroraad neem in ag dat die aantal inwoners, wat in 2017 op 4,17 miljoen geraam is, teen 2021 tot meer as 4,5 miljoen kan groei.
Daar word voorsien dat ’n groter deel van die bevolking van Kaapstad ouer word. In 2016 is geraam dat 5,69% van die bevolking ouer as 65 jaar oud is. Dié persentasie sal na verwagting teen 2021 tot 6,6% toeneem.
Dít het ook ’n impak op die metropoolgebied, wat die verlies aan bepaalde vaardighede in die gemeenskap insluit, maar ook geleenthede aan jonger mense bied.
Daar sal egter vir ’n groter deel van die samelewing meer dienste vir die versorging van ouer mense gelewer moet word, aldus die nuwe ontwikkelingsplan.
« Onwettige grondgrypers beset elite- Rondebosch-gholfbaan in Kaapstad – hulle dring aan dat openbare grond vir bekostigbare behuising herverdeel moet word
Ontstoke gemeenskapslede by Sir Lowrypas-nedersetting raak oproerig omdat provinsiale regering ’n nuwe skool wil bou in nedersetting en nie grond beskikbaar wil stel vir huise »